Okresná prokuratúra Nitra 
Damborského 1, 949 99 Nitra 1

Sp. zn. : 2 Pv 452/11/4403	Nitra, 13.2.2012
EEČ : 2-32-20-2012

U Z N E S E N I E

Trestná vec:	obvinený XXXXX 
Prečin:	porušovanie domovej slobody podľa § 194 odsek 1 Trestného zákona číslo 300/2005 Zbierky zákonov v znení zákona číslo 33/2011 Zbierky zákonov

Rozhodol: 	prokurátorka Okresnej prokuratúry Nitra
Rozhodnutie:
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX č.281
Skutková veta:
1./ v dňoch 07.09.2011, v čase asi o 12.30 hod., v Sľažanoch, neoprávnene vnikol do rodinného domu č. 281 tak, že rozbil sklenenú výplň na obývacej izbe, dňa 12.09.2011, v čase asi o 13.00 hod., neoprávnene vnikol do tohto rodinného domu lsťou cez riadne ním neuzatvorené okno na detskej izbe, pričom ako adoptívny syn vlastníkov tohto rodinného domu XXXXX staršieho a XXXXX mal 24.08.2011 zrušený trvalý pobyt na uvedenej adrese, odcudzil odtiaľ potraviny v celkovej výške škody 17,24 €, ktorú náhradu škody poškodení od neho nepožadovali,
2./ dňa 17.06.2011, v presne nezistenom čase od 18.00 hod. do 19.00 hod., v obci Sľažany, na ihrisku, do budovy slúžiacej ako prezliekáreň, do šatne futbalistov, spoločným konaním s ml. XXXXX vnikli tak, že odstránili kovovú mrežu a odcudzili odtiaľ 0,5 litra domácej pálenky, 4 ks 0,5 litra fliaš piva Corgoň 10 %, 2 ks 1,5 litra bieleho vína, čím poškodenému Obecnému úradu Sľažany spôsobili škodu vo výške 9,49 €, ktorú si neuplatňujú. 
Právna veta:
lebo je trestné stíhanie neprípustné podľa § 9 odsek 1 písmeno d
Odôvodnenie:
Vyšetrovateľ PZ, Okresného riaditeľstva PZ, odboru kriminálnej polície v Nitre v spoločnom konaní vedenom pod sp.zn. ORP-1347/2-OVK-NR-2011 stíhal ako obvineného XXXXX, nar. XXXXX, bezdomovca obce Sľažany, pre pokračovací prečin porušovania domovej slobody podľa § 194 odsek 1 Trestného zákona a iné, na horeuvedenom skutkovom základe.
	Podľa § 215 odsek 1 písmeno d) Trestného poriadku prokurátor zastaví trestné stíhanie ak je trestné stíhanie neprípustné podľa § 9 Trestného poriadku.
	Podľa § 9 odsek 1 písmeno d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.
	V predmetnom spisovom materiáli na č.l. 146 je zadokumentované oznámenie o úmrtí XXXXX, nar. XXXXX, z matričného úradu Obce Sľažany, zo dňa 20.12.2011, z ktorého je zrejmé, že tento zomrel dňa 19.12.2011 v Sľažanoch.
	Keďže trestné stíhanie je neprípustné proti tomu kto zomrel, rozhodla som tak, ako je uvedené vo výrokovej časti uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Viera Bálintová
prokurátorka